ทาร์เก็ตฟันด์‘MFC’เข้าวินหวังสหรัฐฉลุย
MFC บริหารทาร์เก็ตฟันด์เข้าเป้ากองที่ 9 ของปีนี้ SPOT55 ลงทุนเดือนกว่าแจก 5% ตลาดคาดสหรัฐลงตัวหนุนหุ้นพุ่ง
5 ธ.ค. 2555

MFC บริหารทาร์เก็ตฟันด์เข้าเป้ากองที่ 9 ของปีนี้ SPOT55 ลงทุนเดือนกว่าแจก 5% ตลาดคาดสหรัฐลงตัวหนุนหุ้นพุ่ง
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทบริหารกองทุนเปิดเอ็มเอฟซี สปอท 7 ซีรี่ส์ 5 (SPOT7S5) ถึงเป้าหมายผลตอบแทน 7% เข้าเงื่อนไขเลิกกองทุนเป็นกองทุนที่ 9 ของปีนี้ โดยผู้ถือหน่วยลงทุนจะได้รับเงินคืนประมาณ 10.70 บาทต่อหน่วย โดยบริษัทจะรับซื้อคืนหน่วยลงทุนอัตโนมัติ และจะสับเปลี่ยนหน่วยลงทุนทั้งหมดไปยังกองทุนเปิดเอ็มเอฟซี พันธบัตรตลาดเงิน (MM-GOV) 
บริษัทบริหารกองทุนเปิดเอ็มเอฟซี สปอท 55 (SPOT55) เข้าเป้าหมายผลตอบแทนครั้งที่ 1 ในอัตรา 5% ของมูลค่าที่ตราไว้ 10 บาท ภายในเวลาประมาณเดือนกว่า โดยผู้ถือหน่วยลงทุนจะได้รับผลตอบแทนคืนช่วงต้นเดือน ธ.ค.นี้ และบริษัทจะมุ่งมั่นบริหารกองทุนเพื่อให้เข้าเป้าหมาย 5% ครั้งที่ 2 ต่อไป
“ความสำเร็จในการบริหารกองทุนมีปัจจัยสนับสนุนจากเศรษฐกิจไทยที่แข็งแกร่งจากการลงทุนภาครัฐและการบริโภคภายในที่ดี รวมถึงกำไรบริษัทจดทะเบียนที่คาดว่าขยายตัวโดดเด่นกว่าเมื่อเทียบกับภูมิภาค” น.ส.ประภา กล่าว
นอกจากนี้ บริษัทเตรียมออกกองทุนเปิดเอ็มเอฟซี สปอท 33 ซีรี่ส์ 2 (SPOT33S2) ภายในเดือน ธ.ค.นี้ เน้นลงทุนในหุ้นที่มีสภาพคล่องสูง และตั้งเป้าหมายผลตอบแทน 6% ภายใน 5 เดือน จ่ายผลตอบแทน 2 ครั้ง ครั้งละ 3% 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ตลาดหุ้นยังมีความหวังในทางที่ดีต่อการเจรจาปัญหาหน้าผาทางการคลังของสหรัฐ (Fiscal Cliff) ซึ่งหากมีความชัดเจนและผลการเจรจาน่าพอใจ คาดว่าราคาสินทรัพย์เสี่ยงยังขึ้นได้ต่อ โดยมีแรงหนุนจากสภาพคล่องจำนวนมาก 
อย่างไรก็ตาม แต่การเจรจายังไม่มีผลชัดเจนในขณะนี้ มีโอกาสที่ราคาสินทรัพย์เสี่ยงจะปรับตัวผันผวน ระยะสั้นยังต้องระมัดระวัง
“หลังหุ้นไทยปรับตัวขึ้นทำนิวไฮต่อเนื่อง ทำให้แนวโน้มตลาดยังสดใส แต่เชื่อว่าเป็นการปรับขึ้นอย่างจำกัด และมองแนวต้านที่ 1,340-1,360 จุด ยังไม่คุ้มเข้าไปเสี่ยงตอนนี้” นายสานุพงศ์ กล่าว
ด้านนายอำพล โพธิ์โลหะกุล ประธานกรรมการบริหาร บลจ.กสิกรไทย เปิดเผยว่า บริษัทเตรียมจ่ายเงินปันผลกองทุนรวมอสังหาริมทรัพย์และสิทธิการเช่าดับบลิวเอชเอ พรีเมี่ยม แฟคทอรี่ แอนด์ แวร์เฮ้าส์ ฟันด์ (WHAPF) สำหรับผลการดำเนินงานตั้งแต่ 1 ส.ค.–31 ต.ค. 2555 ให้แก่ผู้ลงทุนที่มีรายชื่อในสมุดทะเบียนวันที่ 14 ธ.ค. 2555 ในอัตรา 0.1820 บาทต่อหน่วย มูลค่ารวม 56.60 ล้านบาท กำหนดจ่ายเงินวันที่ 21 ธ.ค. 2555 
ทั้งนี้ ตั้งแต่จัดตั้งกองทุนในปี 2553 กองทุนจ่ายเงินปันผลรวมครั้งนี้ รวมทั้งสิ้น 7 ครั้ง อัตรา 1.3492 บาทต่อหน่วย
นอกจากนี้ กองทุนจะเปิดขายหน่วยลงทุนเพิ่มทุน 2,142 ล้านหน่วย ราคาหน่วยละ 10 บาทในสัปดาห์หน้า โดยวันที่ 11-13 ธ.ค. เปิดให้ผู้ถือหน่วยลงทุนเดิมจองซื้อในอัตราส่วน 1 หน่วยลงทุนเดิมต่อ 0.6887 หน่วยลงทุนใหม่ ส่วนผู้ลงทุนทั่วไปรายใหม่จองซื้อในวันที่ 19-25 ธ.ค.